b"\n_START_ARTICLE_\nKilometrering\n_START_PARAGRAPH_\nKilometrering er et avstandsm\xc3\xa5l (i km) som benyttes langs veier, jernbanespor og vannveier for \xc3\xa5 f\xc3\xa5 en n\xc3\xb8yaktig angivelse av et gitt sted.\n_START_SECTION_\nVeier\n_START_PARAGRAPH_\nKilometrering p\xc3\xa5 veier er ofte angitt p\xc3\xa5 sm\xc3\xa5 skilt som st\xc3\xa5r med 500 m avstand langs veien. Kilometreringen har ofte nullpunkt (0-punkt) ved en st\xc3\xb8rre by der veien begynner, eller der veien utg\xc3\xa5r fra en annen og st\xc3\xb8rre vei. Oppgis veinr og km f.eks. ved en ulykke, kan ambulanse og politi dirigeres til ulykkesstedet med stor n\xc3\xb8yaktighet.\n_START_SECTION_\nJernbanenettet\n_START_PARAGRAPH_\nTilsvarende kilometrering benyttes ogs\xc3\xa5 langs jernbanelinjer, og p\xc3\xa5 det norske jernbanenettet er i de fleste tilfeller Oslo S definert som nullpunkt. Hovedunntakene er Nordlandsbanen og Mer\xc3\xa5kerbanen som har Trondheim S som nullpunkt, og Ofotbanen som har Narvik havn som nullpunkt. Det finnes ogs\xc3\xa5 sidebaner som har sitt nullpunkt der banen starter. Dette gjelder bl.a. \xc3\x98stfoldbanens \xc3\xb8stre linje som kilometreres fra Ski stasjon._NEWLINE_Stoppebukken p\xc3\xa5 spor 8 p\xc3\xa5 \xc3\x98stbanestasjonen dannet nullpunkt for kilometreringen p\xc3\xa5 de \xc3\xb8stg\xc3\xa5ende baner (\xc3\x98stfoldbanen, Hovedbanen, Kongsvingerbanen, Dovrebanen, R\xc3\xb8rosbanen, Gj\xc3\xb8vikbanen og Bergensbanen over Roa). Av praktiske \xc3\xa5rsaker ble nullpunktet beholdt da Oslo \xc3\x98 ble bygget om til Oslo S og selve stasjonen flyttet noe \xc3\xb8stover, og ligger derfor 0,27 km inne i Oslotunnelen, under det s\xc3\xa5kalte DA-bygget. Det gj\xc3\xb8r imidlertid at Oslo S' kilometrering ikke er 0,00 km, men 0,27 km, og at kilometreringen p\xc3\xa5 \xc3\xb8stg\xc3\xa5ende baner avviker fra faktisk avstand fra Oslo S. F.eks. er kilometreringen til Lillestr\xc3\xb8m 20,95 km (langs Hovedbanen), mens avstanden til Oslo S er noe kortere, dvs. 20,68 km._NEWLINE_P\xc3\xa5 tilsvarende vis dannet Vestbanen nullpunkt for de vestg\xc3\xa5ende baner (Drammenbanen, Vestfoldbanen, Randsfjordbanen og S\xc3\xb8rlandsbanen). Da Oslo V ble lagt ned og de vestg\xc3\xa5ende baner ogs\xc3\xa5 terminerte p\xc3\xa5 Oslo S, fikk de felles nullpunkt med \xc3\xb8stg\xc3\xa5ende baner. Igjen spiller Oslo S' kilometrering inn, slik at f.eks. Sandvika har kilometrering 14,14 km, mens faktisk avstand er noe lengre, dvs. 14,41 km._NEWLINE_Kilometrering vestover fra Oslo S er imidlertid kun gjennomf\xc3\xb8rt p\xc3\xa5 Drammenbanen til Asker og p\xc3\xa5 Spikkestadbanen, mens videre (vestg\xc3\xa5ende) banenett har beholdt opprinnelig kilometrering fra Oslo V. Det antas at dette skyldes bruken av kjedebrudd (se under), og medf\xc3\xb8rer at at Drammen stasjon har kilometrering 52,86 km (fra Oslo V), mens 'korrekt' kilometrering fra Oslo S ville v\xc3\xa6re 41,39 km. (Faktisk avstand til Oslo S er 41,66 km).\n_START_SECTION_\nKjedebrudd\n_START_PARAGRAPH_\nVed omlegginger av jernbanen, f.eks. nye tunneler, vil gjerne banelengden endres (som oftest reduseres), noe som medf\xc3\xb8rer at stasjoner videre utover p\xc3\xa5 banen f\xc3\xa5r en annen (kortere) avstand til nullpunktet. For \xc3\xa5 unng\xc3\xa5 \xc3\xa5 endre kilometreringen (og derved skiltingen langs banen) best\xc3\xa5r gjerne opprinnelig kilometrering, men det blir da et avvik mellom denne og faktisk avstand til nullpunktet. I tabellverk blir dette indikert ved et s\xc3\xa5kalt kjedebrudd. Over tid kan det bli mange kjedebrudd p\xc3\xa5 en bane, f.eks. er det for Bergensbanen (H\xc3\xb8nefoss-Bergen) intet mindre enn 11 kjedebrudd. Dette medf\xc3\xb8rer at Bergen stasjon har kilometrering 471,25 km, mens 'korrekt' kilometrering fra Oslo S (over Roa) ville v\xc3\xa6re 460,91 km."